A BIZOTTSÁG HATÁROZATA
(2007. október 24.)
a 2005/393/EK határozatnak a kéknyelv-betegséggel kapcsolatos, franciaországi, németországi, ausztriai, portugáliai, dániai, cseh köztársaságbeli és egyesült királyságbeli, korlátozás alá vont körzetek tekintetében történő módosításáról
(az értesítés a C(2007) 5152. számú dokumentummal történt)
(EGT-vonatkozású szöveg)
(2007/684/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 8. cikke (3) bekezdésére,
mivel:
(1)
A 2000/75/EK irányelv megállapítja a Közösségen belüli kéknyelv-betegség felszámolásához szükséges ellenőrzési szabályokat és intézkedéseket, beleértve a védő- és megfigyelőkörzetek kialakítását és az állatok körzetelhagyásának tilalmát.
(2)
A kéknyelv-betegséggel kapcsolatos védő- és megfigyelőkörzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (2) rendelkezik az olyan globális földrajzi területek kijelöléséről, ahol a tagállamoknak a kéknyelv-betegséggel kapcsolatos védő- és megfigyelőkörzeteket (a továbbiakban: korlátozás alá vont körzetek) kell létrehozniuk.
(3)
Mivel Franciaország és Németország megfelelően indokolt kérelmet nyújtott be, helyénvaló módosítani az említett tagállamok korlátozás alá vont területének kijelölését az F. körzetben.
(4)
Mivel a kéknyelv-betegség 8. szerotípusának megjelenését követően Németországban ki kellett terjeszteni a korlátozás alá vont körzetet, helyénvaló korlátozás alá vont körzet kijelölése Ausztriában, valamint Dánia és a Cseh Köztársaság korlátozás alá vont területeinek módosítása az F. körzetben.
(5)
A kéknyelv-betegség 1. szerotípusa megjelenésének bejelentését követően, valamint Portugália megfelelően indokolt kérelme alapján helyénvaló módosítani a 2005/393/EK határozat I. mellékletében szereplő, korlátozás alá vont E. körzet kijelölését, valamint az I. körzetet (az 1-es és 4-es szerotípus tekintetében).
(6)
A kéknyelv-betegség 8. szerotípusának az Egyesült Királyságban való megjelenésének bejelentését követően helyénvaló korlátozás alá vont területet kijelölni ebben a tagállamban az F. körzetben.
(7)
Ezért a fentieknek megfelelően módosítani kell a 2005/393/EK határozatot.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2007. október 24-én.